**МЕСЯЦА АПРЕЛЯ В 6-Й ДЕНЬ**

**ПРЕПОДОБНАГО СЕВАСТИАНА КАРАГАНДИНСКАГО,**

**ИСПОВЕДНИКА**

НА ВЕЛИЦЕЙ ВЕЧЕРНИ

Блажен муж: 1-й антифон. На Господи, воззвах стихиры на 8, глас 5.

Подобен: Радуйся:

Радуйся, богоносне отче Севастиане,/ из млада Христа Бога возлюбивый/ и чистотою Тому прилепивыйся,/ детскою же верою последовавый,/ в простоте сердца Тому послуживый/ и разум духовный от Него приемый,/ ты, вся, яже в мире сем скоротекущая и тленная презрев,/ в светозарную Oптину пустынь пришел еси,/ идеже, любомудрию старцев духоносных научився,/ образ любве евангельския верным показал еси,/ испроси нам мир и велию милость.

Радуйся, богомудре Севастиане,/ Божественному Промыслу себе конечне вручивый/ и гонения от безбожных кротко претерпевый,/ ты, в хладную пустынь Карагандинския земли сослан быв,/ в болезнех Иовле терпение показал еси/ и в страданиих Давидово смирение явил еси,/ послежде равноангельно на земли пожив,/ в истинней вере и благочестии люди утвердил еси./ Ныне же, в радости святых Престолу Божию предстоя,/ моли Триединаго Бога,/ даровати душам нашим мир и велию милость.

Радуйся, досточудне Севастиане,/ собора преподобных старцев Oптинских сопричастниче,/ целомудрия образ и воздержания правило,/ благочестия провозвестниче и умиления источниче,/ Православия добрый рачителю,/ уставов oптинских твердый хранителю,/ Пресвятыя Богородицы и Крестителя Господня верный служителю,/ исцелений струе независтная,/ монашествующих светильниче пресветлый/ и всему стаду твоему добрый пастырю:/ моли спастися душам нашим.

Радуйся, преблаженне отче Севастиане,/ ангельски на земли поживый/ и смирением своим демонов победивый,/ ты бо, люди, греху служившия и работавшия,/ апостольски ко ограде Небесней управил еси/ и светом благочестия просветил еси,/ иже, богопротивную гордыню поправше,/ Бога истиннаго в душах и телесех своих прославиша./ Темже помози и нам во благочестии утвердитися/ и Христу усердно послужити,/ подающаго верным мир и велию милость.

Радуйся, преподобне Севастиане,/ волею Христу сораспныйся/ и всеконечне греху умерый,/ нетлению же и безсмертию воскресый/ и ангельски во плоти поживый./ Ты, Десницею Божиею окормляемь,/ треволнение безбожнаго нечестия преплыл еси/ и, мужественне гонения претерпев,/ блаженнаго упокоения со святыми сподобился еси,/ егоже наследовати и нам помози,/ благочестно совершающим память твою.

Радуйся, достоблаженне Севастиане,/ светлейшею одеждою священства украшенный,/ ты, благодать Святаго Духа достойне восприим,/ чистым умом и смиренным сердцем/ благоговейне Безкровную Жертву Богу приносил еси,/ истины же ради Божественныя/ тяжкия работы и темничная заключения претерпел еси,/ идеже и узники словом утешая,/ несомненною надеждою на Христа тех укреплял еси./ Темже и нас во благочестии утверди/ и испроси душам нашим велию милость.

Радуйся, досточудне Севастиане,/ течение воздержания непреложно совершивый/ и веру святую непорочно соблюдый,/ венцем правды украшенный,/ егоже уготова ти Христос Господь,/ по достоянию воздаяние подавая,/ яко священнотаиннику чисту и пастырю доброму,/ яко Ангелу земному и страдальцу терпеливному./ Темже, блаженства изгнанных правды ради сподобився,/ моли о нас Всещедраго Бога/ спастися душам нашим.

Слава, глас 8:

Егоже от младенства возлюбил еси,/ Eгоже во уме твоем присно молитвою обносил еси,/ Егоже чистотою сердца твоего стяжал еси,/ Егоже ради вся сладкая мира отринул еси,/ Егоже ради гонения, лишения и биения благодарне претерпел еси,/ Святых Святейшаго Иисуса Сладчайшаго,/ Иже даде ти благодать Божественную/ не токмо в Него веровати,/ но и по Нем страдати,/ моли даровати Отечеству нашему мир и благоденствие/ и душам нашим велию милость.

И ныне, Богородичен, глас тойже: Царь Небесный:

Таже вход. Прокимен дне. Чтения три преподобническая.

На стиховне стихиры, глас 2:

Преподобне Севастиане исповедниче,/ светоносная память твоя/ множество монахов и христоименитых людей собра,/ псалмы и песньми восхвалити Господа/ и прославити подвиги и деяния твоя,/ ты бо, яко крин благоуханный,/ в пустыни Карагандинской процвел еси/ и дарами духовными тую облагoухал еси,/ подвизая херувимски воспевати Богу: Аллилуиа.

Стих: Честна пред Господем/ смерть преподобных Его.

Небесныя пресветлыя обители/ восприяша тя, новаго гражданина,/ преподобне Севастиане прозорливе,/ в нихже со Ангелы и преподобных отец соборы, радуяся,/ со апостолы, пророки и святители ликуя,/ с мученики и праведники торжествуя,/ с веселием Присносущней Троице предстоиши/ и херувимскую песнь воспеваеши: Аллилуиа.

Стих: Блажен муж, бояйся Господа,/ в заповедях Его восхощет зело.

Еже божественный языков апостол Павел, видев, написа:/ яко око не виде, и ухо не слыша,/ и на сердце человеку плотяну не взыдоша,/ яже уготова Бог любящим Его./ Сих по преставлении твоем, блаженне Севастиане, достиг,/ непрестанно Триипостасному Божеству херувимскую песнь взываеши: Аллилуиа.

Слава, глас 5:

Песни духовныя приносим Ти, Христе,/ Сыне Единородный и Превечнаго Отца Слове Соприсносущный,/ в последния дни от Приснодевы Пречистыя и Духа Святаго воплотивыйся,/ Крест и смерть и погребение плотию за грехи наша претерпел еси/ и славно, яко Бог, воскресл еси,/ человека возводя в первообразное блаженство,/ сие страданьми и твердым исповеданием/ преподобный Севастиан достиже,/ идеже Престолу Божию предстоя,/ прославляет Отца и Сына и Святаго Духа,/ Троицу Единосущную и Нераздельную.

И ныне, Богородичен, глас тойже: Храм и дверь еси:

Тропарь, глас 3:

Троицы Святыя служителю,/ земный Aнгеле и небесный человече,/ oптинскаго старчества преемниче,/ Христов священнотаинниче и исповедниче,/ Духа Святаго обитель всечестная,/ преподобне отче Севастиане, досточтиме,/ испроси мирови мир/ и душам нашим велию милость.

НА УТРЕНИ

На Бог Господь: тропарь преподобнаго дважды. Слава, и ныне, Богородичен.

По 1-м стихословии седален, глас 4:

Аще и посреде молвы житейския в заточениих темничных плотию пребывал еси, преподобне Севастиане, но, молитву Иисусову непрестанно творя, с Богом мыслию всегда пребыл еси. Мы же, ведуще тя молитвенника тепла, просим: не остави нас немощных, но благодать Святаго Духа привлецы на нас и просвети наши смыслы, прилоги вражии омраченныя.

Слава, и ныне, Богородичен, глас тойже:

Услыши, Всесвятая Владычице, глас рабов Твоих, от болезненныя души вопиющих, и многих лютых зол подаждь оставление, избави нас негасимаго огня геенскаго и постави одесную Сына Твоего, день бо и нощь предстательствуеши о нас.

По 2-м стихословии седален, глас 1:

Попрахом обеты, яже во Святем Крещении обещахом соблюсти. Увы нам, что сотворим? Како явимся пред лицем Праведнаго Судии? Или что отвещаваем Ему? К тебе притекаем, преподобне Севастиане богоносе, и просим: буди наш теплый заступник пред Господем, да подаст нам оставление грехов и милость в День судный.

Слава, и ныне, Богородичен, глас тойже:

Управи к Небесным души наша, Владычице Чистая, от множества прегрешений во глубину погибели погрузившияся и в час страшный смертный демонов оглаголющих и всякия муки исхити нас, покрывающи пречистым омофором милости Твоея.

Величание:

Ублажаем тя,/ преподобноисповедниче Севастиане,/ и чтим святую память твою,/ наставниче монахов/ и собеседниче Ангелов.

Псалом избранный:

Терпя потерпех Господа, и внят ми, и услыша молитву мою.

Постави на камени нозе мои и исправи стопы моя*.*

Смирях постом душу мою.

Полунощи востах исповедатися Тебе, седмерицею днем хвалих Тя.

Неправду возненавидех и омерзих, закон же Твой возлюбих.

Исповемся Тебе в правости сердца, внегда научити ми ся судьбам правды Твоея.

Избави мя от гонящих мя, яко укрепишася паче мене.

За словеса устен Твоих аз сохраних пути ж*е*стоки.

По полиелеи седален, глас 6:

Приидите днесь, христоименитых людей множество, сошедшеся в память досточтимаго отца и старца нашего и, обстояще всеблагоговейно честную и многоценную его раку, радостно лик псаломский составим и молебно возопиим: преподобне отче Севастиане, на Небеси предстоя Христу Богу нашему и Пречистей Деве и Матери Его, молися, еже избавитися нам наветов вражиих, умиритися миру и спастися душам нашим.

Слава, и ныне, Богородичен, глас тойже:

Пресвятая Богородице, во время живота моего не остави мене, человеческому предстательству не ввери мя, но Сама заступи и помилуй мя.

Степенна, 1-й антифон 4-го гласа. Прокимен, глас 4: Честна пред Господем/ смерть преподобных Его. Стих: Что воздам Господеви о всех, яже воздаде ми? Евангелие от Матфеа, зачало 38.

По 50-м псалме стихира, глас 6:

Преподобне Севастиане исповедниче,/ евангельски Бога возлюбив,/ мира красоту и суетную славу оставил еси/ и, во обитель Оптинскую вселився,/ подвиги благочестия добре совершил еси,/ таже и изгнание претерпев,/ в темничном заключении гладом и жаждею томимь был еси,/ обаче Христа, пособствующа тебе, обрел еси,/ Егоже моли прилежно о почитающих тя/ в вере Православней нам утвердитися/ и спастися душам нашим.

Канон, глас 3.

Песнь 1

Ирмос: *Сушу глубородительную землю/ солнца нашествова иногда:/ яко стена бо, огусте обаполы вода/ людем пешемореходящим и богоугодно поющим:/ поим Господеви, славно бо прославися.*

Молебное тебе пение предначиная, недоумею, отче преподобне, како достоит воспевати тя? Обаче же от любве приношение мое приими и устне мои отверзи, яко да возвещу хвалу твою, Севастиане досточтиме.

Море страстей ты немокренно минул еси, преподобне, от врагов не вредився: бесов ополчения кротостию и смирением во глубину преисподния низвергл еси, безбожных же человек хуления молитвою усмирил еси, поя Господеви, славно бо прославися.

Погуби огнем молитв твоих, чудоносче Севастиане, супостаты, злыя помыслы моя, иже в бездну отчаяния мя влекут, но защити мя и истрeби я, якоже древле Моисей погруженныя египтянов колесницы и тристаты.

Богородичен: Моих прегрешений, Владычице, пленицы расторгни и томящий мя грех, Приснодево, низложи, яко да Тобою спасаемь, благодарне воспеваю Тя всегда, Всенепорочная.

Песнь 3

Ирмос: *Неплодная душе и бесчадная,/ стяжи плод благославный,/ веселящися, возопий:/ утвердихся Тобою, Боже,/ несть свят, несть праведен,/ паче Тебе, Господи.*

Делатель усердный заповедей Господних быв и непрестанно в них поучаяся, многообразныя муки в гонении со смирением претерпел еси, преподобне. Сего ради в радость Господа твоего вшел еси, вопия: несть свят и несть праведен, паче Тебе, Господи.

Всего себе Богови возложив, преподобне, явился еси жилище Пресвятаго Духа и Aнгелом и преподобных ликом единонравен. Темже, в Небесных кровех с преподобными Oптинскими старцами ныне водворяяся, единогласно воспеваеши: несть свят, несть праведен, паче Тебе, Господи.

Агнца Божия, вземлющаго грехи всего мира, проповедуя, незлобиве отче Севастиане, страдания за Христа, яко агнец, кротко претерпел еси и гонителей зверонравных твердым твоим исповеданием посрамил еси, не ведущих пети: несть свят и несть праведен, паче Тебе, Господи.

Богородичен: Благоутробием Твоим, Богородительнице, всякаго мя избави осуждения, к Тебе прибегающа, и Тебе припадающа, и призывающа Твою благомощную помощь.

Седален, глас 4:

Мира красоту и, яже в нем тленная, нивочтоже вменяя, пустыннаго пребывания со Oптинскими старцы паче возжелел еси и, чистотою жития священства одежду убелив, поношения за Христа и гонения, радуяся, приял еси и, яко крин сельный, безплодную пустыню и град Караганду облагоухал еси, преподобне отче Севастиане досточтиме. Темже ныне житель града Небеснаго показался еси, в немже, со Ангелы и собором всех святых ликовствуя, помяни и нас, верою и любовию тя почитающих.

Слава, и ныне, Богородичен:

Множества скверных помышлений смущают мой ум и вожделения страстная возстают на душу мою. Кто исцелит мя, Пречистая? Или кто исповесть возстания и озлобления невидимых врагов моих? Но Твоими всесильными молитвами, Благая, от всех сих заступи мя и совершенное избавление ми даруй.

Песнь 4

Ирмос: *Положил еси к нам твердую любовь, Господи:/ Единороднаго бо Твоего Сына/ за ны на смерть дал еси./ Темже Ти зовем, благодаряще:/ слава силе Твоей, Господи.*

Со старцы Oптинскими ныне предстоя Престолу Троицы Живоначальныя, преподобне Севастиане, моли о граде твоем и святем храме, егоже создал еси рукама твоима, и не отступай от нас духом, но присно с нами пребывай, да благодарне вопием: слава силе Твоей, Господи.

Верою и любовию теплоту духовную стяжав, зиму лютую и пустыни зной терпением твоим победил еси, Христов исповедниче. Заповедь же Господню, еже злому не противитися, даже до конца исполнил еси и за гонителей молился еси, благих Виновнику вопия: слава силе Твоей, Господи.

Исполнися на тебе, преподобне Севастиане, глагол Христов: аще Мене изгнаша и вас ижденут. Темже, уготовав душу твою во искушение, многая страдания, темничное заключение, поношения и скорби мужественне претерпел еси, благодарне моляся: слава силе Твоей, Господи.

Богородичен: Помилуй мя, Едина Богомати, и спаси душу мою окаянную, делы и страстьми погубляемую от бесов лукавых. И прежде исхода моего покаянием и исправлением сию очистити помози ми.

Песнь 5

Ирмос: *К Тебе утренюю, всeх Творцу,/ преимущему всяк ум мирови,/ зане свет пoвeления Твoя,/ в нихжe нacтави мя.*

Горькия работы в темничнем заключении понесл еси и поношения от безбожных претерпел еси, преподобне, по сих же, в мире благочестно пожив, люди в вере наставил еси. Моли спастися душам нашим.

Ничтоже возможе разлучити тя от любве Божия, преподобне, сего ради никакоже уклонился еси от теснаго пути, вводящаго в живот вечный, егоже во дни Светозарныя Пасхи достигл еси и верный сын Церкве Русския явился еси.

Плоть свою распяв со страстьми и похотьми, стяжал еси в души твоей, преподобне, Божественныя плоды духа: любовь, радость, мир, долготерпение, благость, милосердие, веру, кротость, воздержание. Помози и нам друг друга тяготы носити, и тако исполнити закон Христов.

Богородичен: Упование мое, спасение и похвала Ты еси, Пречистая, темже к покрову Твоему прибегаю, не гнушайся мене, грехи многими ныне поглощенна, но, предваривши, спаси мя.

Песнь 6

Ирмос: *Бездна последняя грехов обыде мя,/ и исчезает дух мой;/ но прострый, Владыко, высокую Твою мышцу,/ яко Петра, мя, Управителю, спаси.*

Поем монашеския подвиги твоя, чествуем узы каждении и псалмы, покланяемся мощем твоим, ароматы страданий и терпения облагоуханным, и, дивному во святых Своих Триединому Богу покланяющеся, ублажаем тя, досточтиме.

Не дал еси сна довольна очима твоима, ни веждома дремания, дондеже сподобился еси видети селения праведных, поющих Пасху Божию спасительную. Сея радости и нас причастники сподоби быти молитвами твоими.

Божественным промыслом управлен бысть, преподобне Севастиане, послужити людем града Караганды и равноангельное житие тамо явити, да познают Бога истиннаго и будут во Истиннем Сыне Его Иисусе Христе, верующе, яко Сей есть Истинный Бог и живот вечный.

Богородичен: Красоту славы Твоея сподоби ми узрети, егда имам от плоти моея разлучитися, Пречистая Владычице, Ты бо еси мое утешение, радование и умиление.

Кондак глас 3:

В радость Господа Воскресшаго вшедшаго,/ преподобным Oптинским старцем сликовника,/ мучеников и исповедников сопричастника,/ священнотаинником Божиим сослужителя,/ земнаго Aнгела и небеснаго человека,/ града Караганды боголепное украшение,/ Казахстанския страны богомольца изряднаго,/ Церкве Русския достойную похвалу/ ублажим, вернии, заступника нашего/ и с веселием тому возопиим:/ радуйся, Севастиане, преподобне отче наш.

Икос:

Евангельскому словеси радостною душею от младенства внимал еси, преподобне, и, ум твой ко истинному Свету вперив, душетленныя страсти до конца потребил еси, смиренным же и безмолвным житием предивен явився, теплый о нас ныне ходатай к Богу показался еси. Егоже моли даровати нам покаяние истинное и братолюбие нелицемерное, да тебе, яко теплаго ходатая ублажающе, с веселием зовем: радуйся, Севастиане, преподобне отче наш.

Песнь 7

Ирмос: *Трие отроцы в пещи, Троицу прообразивше,/ прещение огненное попраша/ и, поюще, вопияху:/ благословен еси, Боже отец наших.*

Нищетою духовною долготерпение и богатство добродетелей стяжал еси, имиже Владыце Небесному угодил еси и Царство вечное унаследовал еси, вопия: благословен еси, Боже отец наших.

Огнь лютый гонений и пламень богопротивныя ярости роса бысть тебе, блаженне, ты бо фараона мысленнaго течением слез и потоком молитв твоих потопил еси, в радости душевней вопия: благословен еси, Боже отец наших.

В седмерицею разженной пещи злохулений, гонений и искушений неврежден сохранился еси, преподобне страдальче, и мене из пламене греховнаго неопально изми, да якоже в житии твоем, тако и в чудесех прославится благословенный Бог отец наших.

Богородичен: Яко разбойник, взываю Ти: помяни мя, Человеколюбче. Плачу, яко блудный, и вопию: кающася приими, согрешивша спаси, Богородицы ради, Многомилостиве.

Песнь 8

Ирмос: *Вещественнаго огня пламень/ Невещественным увядиша Богозримии отроцы и пояху:/ благословите, вся дела Господня, Господа.*

Течение веры твоея, яко солнце, Карагандинскую землю облиста, доблественне Севастиане, ты бо, яко инок страдалец и Божественный иерей, сугубо в ней потрудился еси, научая люди воспевати: благословите, вся дела Господня, Господа.

Путь жития пространный, яко пагубный и скорбь велию душам приносящий, обличал еси, богомудре, но призывал еси люди в долготерпении терновное шествие узкаго пути творити, вопия: благословите, вся дела Господня, Господа.

Православным христианом испроси, преподобне страдальче, мир, здравие и спасение, и на враги одоление, да в радости душевней возопиим: благословите, вся дела Господня, Господа.

Богородичен: Наляцы и царствуй, Иисусе, Царю царствующих, православным споборствуя и всех окормляя к Царству безконечныя Твоея славы, молитвами неизреченно Рождшия Тя.

Песнь 9

Ирмос: *На Синайстей горе виде Тя в купине Моисей,/ неопально Огнь Божества заченшую во чреве;/ Даниил же Тя виде Гору несекомую;/ Жезл прозябший, Исаия взываше,/ от корене Давидова.*

Оптина пустынь, от богопротивных разорена бывши, ныне с веселием ликует, яко цельбоносныя мощи духоносных старец яви в ней Бог. С нею же и Караганда свеселится, имеющи в себе мощи единаго от них, преподобноисповедника Севастиана.

Светлостию подвигов богоприятных просиял еси, отче, и восприял еси благодать молитися за ны, темже вспомоществуй верным в подвизех спасения, яко сосуд благодати Божия изрядный.

Неприступным светом осияваемь и в Вышних обителех со святыми водворяяся, не прeстай молитися, отче досточтиме, Зиждителю всяческих о стаде, тобою собранном, во еже всем нам спастися.

Богородичен: Пощади нас, Господи, егда приидеши судити миру всему, и не осуди по делом нашим, но милостию Твоею спаси нас молитвами Пречистыя Богородицы, предстательством преподобнаго Севастиана исповедника и всех святых, от века Тебе благоугодивших.

Светилен, глас 6:

Светоносное имя Иисусово, егоже всегда во уме и сердце молитвою держал еси, богопросвещенне Севастиане, новаго тя, Моисею подобнаго, Боговидца содела, во мрак таинственный священнотайне входящаго. Темже, и наши души, мраком греховным покровенныя, просвeти зарею любве Иисусовы и на безстрастия гору смирением возведи.

Слава, и ныне, Богородичен, глас тойже:

Светозарная Божия палато и недоуменный Светодавца Престоле, Мати Безневестная, просвeти нас светом Сына Твоего, да образ Божий, помраченный страстьми, паки славою первозданною просияeт в нас, воистину Богородицу Тя исповедающих.

На хвалитех стихиры, глас 2:

Богомудре отче Севастиане,/ душу твою и тело от страстей очистив,/ Святому Духу обитель прекрасная явился еси,/ Иже тя славна прозорливца концем земли нашея показа/ и в чудесех велика светильника содела,/ просвещающаго во тьме грехов сущия,/ темже, яко наставника тя всем верным,/ сошедшеся, досточестно ублажаем.

Яко мудрый строитель,/ не на песце самонадеяния,/ но на камени веры Христовы / дом добродетели твоея смирением создал еси,/ темже ни кая скорбь и теснота,/ ниже кое искушение и беда,/ ни гонение, ни мучение/ не возмогоша разлучити тебе от любве Божия,/ досточтиме богомудре отче Севастиане./ Моли спастися душам нашим.

Вся пристрастия мирская оставил еси:/ ни имения когда, блаженне Севастиане, стяжав,/ ни сладостей мирских в житии вожделев,/ ни славы суетныя возлюбив./ Темже, егда Воскресший Господь возгласи тебе,/ радостно душею твоею к Нему пришел еси/ и, яко исповедник, в чертозе Aгнчем водворился еси,/ яко един от страдальцев Казахстанския земли/ и блаженный сонаследник Христа Бога,/ Емуже не престай моляся,/ спасти и просветити души наша.

Слава, глас 6:

Велие воистину чудо зрим:/ како ты, богоносе Севастиане,/ в мире живый и соблазны отвсюду обстоимь,/ равноангельныя добродетели исполнил еси/ и, противу духов злобы во плоти подвизаяся,/ тех крепость низложил еси,/ противу же неистовства гонителей безбожных/ кротость и смирение явил еси,/ молитву безпрестанно совершая./ Безсмертия славою от Подвигоположника Христа увенчанный,/ не престай моляся Тому/ даровати Отечеству нашему мир/ и душам нашим велию милость.

И ныне, Богородичен: Богородице, Ты еси Лоза истинная:

Славословие великое и отпуст.

НА ЛИТУРГИИ

Блаженна от канона, песнь 3-я и 6-я. Прокимен, глас 7: Честна пред Господем,/ смерть преподобных Его. Стих: Что воздам Господеви о всех, яже воздаде ми? Апостол к Галатом, зачало 213. Аллилуиа, глас 6: Блажен муж, бояйся Господа, в заповедех Его восхощет зело. Стих: Сильно на земли будет семя его. Евангелие Луки, зачало 24. Причастен: В память вечную будет праведник:

Молитва

О, пречестная и священная главо, благодати Святаго Духа исполненная, Спасoво со Отцем обиталище, старцев Оптинских учениче и преемниче, града Караганды светлейшее украшение, Казахстанския страны бoгодарованный молитвенниче, Церкве Русския пастырю богопрославленный, сирым и вдовицам заступниче, немощных врачу безмездный, правило веры и благочестия, преподобных сожителю и мучеников сопричастниче, богоносне отче наш Севастиане досточестне!

К тебе, усердно прибегающе, моление теплое приносим: подаждь и нашему убожеству от сокровищницы души твоея, смирением твоим гордыню нашу низложи, безстрастием страсти наша попали, бодрствованием лености навык от нас отжени, слезными токи лед нечувствия нашего растопи, бдением от сна греховнаго нас возстави, молитвою твоею от духа уныния свободи и любовию братолюбны нас сотвори.

Подаждь нам, святче Божий, дух кротости и смирения, дух чистоты и благочестия, свободи нас от многонедужия страстей и ко истинному покаянию приведи. Во уме твоем непрестанно имеяй на Кресте за нас Распявшагося Сына Божия, Того сладчайшее Имя непрестанно носити во уме и в сердце и нас научи, да любовию Тому пламенеюще, страшный оный День судный сретити уготовимся и в Царствие Небесное внити с тобою сподобимся еже славити и воспевати Триединую державу Бога нашего Отца и Сына и Духа Святаго во веки. Аминь.